  Майя Бывальцева Ньыль нунал кыстӥськем ӵошатсконъёслы йылпумъянъёсъя, тодмо луизы 25-тӥосаз элькун гурт шудонъёсын вормисьёс. Кызьы ивортэ Удмуртиысь физкультурая, спортъя но егитъёсын ужан политикая министерстволэн пресс-службаез, вормисе нош ик потӥз Дэри ёрослэн командаез. Гурт спортсменъёслэн валтӥсь ӵошатсконъёссы ортчизы Сарапул ёросысь Сигаево черкогуртын. Отчы вань 25 ёросъёслэн командаоссы пыриськизы. Спортысь 16 амалъёсын 130 комплект медальёс понна вожвылъяськон мынӥз. Вормисьёсты куинь группаосъя бырйизы, соос ёросын улӥсьёслэн лыдзыя люкисько. Озьы нырысетӥ группаын но оглом шудонъёсын вормиз Дэри ёрослэн командаез. Муниципалитетлэн пресс-службаез ивортэмъя, 1992-тӥ арысен, соку ортчизы нырысетӥосыз шудонъёс, ёрос 23-тӥ ползэ ни вормиз. Та группаын кыкетӥ инты басьтӥз Сарапул ёрос, куинетӥ — Ува ёрос. Кыкетӥ группаын вормизы Шаркан ёросысь спортсменъёс, кыкетӥ интыын Кизнер ёрослэн командаез, куинетӥын — Якшур-Бодья ёрослэн. Куинетӥ группаын азьпала потӥз Юкаменск ёрос, кыкетӥ интыын — Каракулино ёрос, куинетӥын — Дэбес ёрос. 26-тӥосыз спортъя элькун гурт шудонъёс 2017-тӥ арын ортчозы Сюмси ёросын. Тегъёс: Спорт Сарапул Удмуртия гуртшудонъёс автозавод  